Ego Galterus, Dei gratia Lingonensis episcopus, omnibus notum facio quod Odo de Pichangia, miles, dedit Deo et fratribus militie Templi apud Tilecastrum commorantibus, ob sue et anime sue matris remedium, quam idem fratres in sororem receperunt, et jure perpetuo concessit eis possidendam, medietatem molendini de Buxeriis, laudantibus uxore sua Nigella et Hugone, fratre ejusdem Odonis, cognomento Francisco. Additit preterea idem Odo quod in molendinario hanc justiciam haberent predicti fratres quod sine assensu ejus ponerent ipsum et amonerent quando vellent, et custodia molendini esset eorumdem fratrum. Fratres quoque sine mugnagio poterunt ibi molere. Predictus vero Odo et sui dabunt ibi si molere voluerint mugniagium. Hujus elemosine testes sunt Garnerus, decanus Besue; Parisius presbiter de Gemellis; Guido, capellanus fratrum; frater Humbertus de Vaccins. Hoc quoque laudavit Guido, dominus Tilecastri, de cujus feodo molendinum. Teste Hugone, duce Burgundie, qui presens fuit, et Rainaudo de Verneto, et Petro de Curto campo. Laudavit Robertus thesaurarius Lingonensis, testibus Hunaudo, capellano meo, quoque Margarita uxor predicti Guidonis; eisdem testibus qui mariti sui testes sunt. Ut autem hoc inconcussum et stabile teneatur, sigilli mei auctoritate presentem paginam munivi et confirmavi. Actum est hoc Guidone Burdello, existente magistro domus de Fontanis. Anno ab incarnatione domini M°C°LXX°VIII°.